રાજસ્થાનના તે વખતના રાજપૂતાના સ્ટેટમાં પોતાની જમીન-આધાર ગુમાવનાર સાંસી રાજપૂત જાતિને તે પછી ભટકતાં જીવનમાં અગાઉ જેવો દરજ્જો ના મળતાં કમનસીબે સામાજિક અને આર્થિક સમાનતા પણ ગુમાવી. એક જુથ મધ્ય ભારત અને ત્યાંથી દક્ષિણ ભારત તરફ પણ પહોંચ્યું. 1857ના બળવા બાદ ભારતમાં અંગ્રેજો સામે ભારે વિરોધ વંટોળ અને અજંપાભરી પરિસ્થિતિને પહોંચી વળવાની વિક્ટ સમસ્યા તો બીજી તરફ ભટકતુ જીવન અને રોજીરોટી માટે પશુઓના શિકાર અને તે માટે પશુઓની ઉઠાંતરીની સાથે નાની મોટી ચોરી ચકારીની પ્રવૃતિઓને કારણે આ જાતિના લોકો સામે થયેલી ફરિયાદો- રજૂઆતો વગેરેને જોતાં અંગ્રજો દ્વારા આખરે 1872ના ક્રિમીનલ ટ્રાઇબ એક્ટનો ઉપયોગ કરીને તેમને કેદ કર્યા અને તે પછી જ તેમની રખડપટ્ટી-રઝળપાટ બંધ થયા. જે 1947 સુધી રહ્યું. જો કે બધા જ કાંઇ અંગ્રેજોના હાથમાં આવ્યાં નહોતા.